ธอส.Randomสลากออมทรัพย์ใบละ1ล้านบาท
ธอส.จัดพิธี Random รายชื่อผู้ที่ได้รับสิทธิ์ซื้อสลากออมทรัพย์ ธอส. รุ่นที่ 1 ชุดวิมานเมฆ หลังเปิดให้จอง 25 วัน ยอดสูงถึง 46,384 ล้านบาท
19 ส.ค. 2562

ธอส.จัดพิธี Random รายชื่อผู้ที่ได้รับสิทธิ์ซื้อสลากออมทรัพย์ ธอส. รุ่นที่ 1 ชุดวิมานเมฆ หลังเปิดให้จอง 25 วัน ยอดสูงถึง 46,384 ล้านบาท
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) กล่าวว่า ภายหลังจากธนาคาร เปิดให้ลูกค้าแจ้งความประสงค์จะซื้อสลากออมทรัพย์ ธอส. รุ่นที่ 1 ชุดวิมานเมฆ หน่วยละ 1 ล้านบาท จำนวน 27,000 หน่วย รวมเป็นจำนวนเงิน 27,000 ล้านบาท โดยเปิดบัญชี “เงินฝากออมทรัพย์รับโชค” เพื่อเตรียมจองซื้อสลากฯ ที่สาขาของธนาคารทุกแห่งทั่วประเทศ ตั้งแต่วันที่ 22 ก.ค. - 15 ส.ค. 2562 พบว่า มีผู้เปิดบัญชีเงินฝากออมทรัพย์รับโชคจำนวน 19,460 บัญชี คิดเป็นยอดจองซื้อสลากจำนวน 46,384 หน่วย หรือ 46,384 ล้านบาท มากกว่ากรอบวงเงินรวมถึง 19,384 ล้านบาท
ทั้งนี้ สะท้อนให้เห็นว่าลูกค้าประชาชนจำนวนมากต่างมีความต้องการที่จะออมเงินกับสลากออมทรัพย์แบบพรีเมี่ยมของ ธอส. ที่มีจุดเด่นทั้งในด้านของผลตอบแทนเมื่อฝากครบ 3 ปี จะได้รับเงินต้นพร้อมดอกเบี้ยหน่วยละ 42,000 บาท หรือคิดเป็น 1.4% ต่อปี และยังมีโอกาสถูกรางวัลสูงถึง 0.1% เพราะกำหนดออกรางวัลทุกเดือน ๆ ละ 27 รางวัล มูลค่ารางวัลละ 200,000 บาท หรือตลอด 3 ปี คือ 972 รางวัล
ดังนั้น ในวันที่ 19 ส.ค. 2562 ธนาคารกำหนดให้มีการ Random รายชื่อลูกค้าทั่วไปที่ได้รับสิทธิ์ซื้อสลากจำนวน 22,000 หน่วย ด้วย Software มาตรฐานสากล โดยมีกรรมการผู้ทรงคุณวุฒิร่วมเป็นสักขีพยานซึ่งได้ร่วมสังเกตการณ์การ Random ตั้งแต่การตรวจสอบความถูกต้องของข้อมูลจำนวนหน่วยที่จองซื้อไปจนถึงผลการ Random ทั้งนี้ ธนาคารได้จัดสรรให้ผู้มีอุปการะคุณ จำนวน 5,000 หน่วย โดยสามารถตรวจสอบผู้ที่ได้รับสิทธิ์ซื้อสลากได้ที่ Mobile Application : GHB All และ ธอส. ทุกสาขาทั่วประเทศ
สำหรับ สลากออมทรัพย์ธนาคารอาคารสงเคราะห์ รุ่นที่ 1 ชุดวิมานเมฆ แต่ละใบจะมีเลข 7 หลัก แบ่งเป็น 3 หมวดหมายเลข หมวดละ 9,000 หน่วย ประกอบด้วย 1.หมายเลข 9181000 – 9189999, 2.หมายเลข 9191000 – 9199999 และ 3.หมายเลข 9361000 – 9369999 กำหนดให้มีการออกรางวัลทุกวันที่ 16 ของเดือน ภายหลังกฎกระทรวงว่าด้วยการออกและขายสลากออมทรัพย์ พ.ศ. ... มีผลบังคับใช้ สอบถามรายละเอียดเพิ่มเติมได้ที่ ธอส. ทุกสาขาทั่วประเทศ หรือ ศูนย์ลูกค้าสัมพันธ์ (Call Center) โทร 0-2645-9000